title: Komisijas Īstenošanas regula (ES) 2020/21 (2020. gada 14. janvāris), ar kuru groza Īstenošanas regulu (ES) Nr. 79/2012, ar ko nosaka sīki izstrādātu kārtību, kādā piemērojami daži noteikumi Padomes Regulā (ES) Nr. 904/2010 par administratīvu sadarbību un krāpšanas apkarošanu pievienotās vērtības nodokļu jomā

text:
                  15.1.2020

                  LV

                  Eiropas Savienības Oficiālais Vēstnesis

                  L 11/1

         KOMISIJAS ĪSTENOŠANAS REGULA (ES) 2020/21
         (2020. gada 14. janvāris),
         ar kuru groza Īstenošanas regulu (ES) Nr. 79/2012, ar ko nosaka sīki izstrādātu kārtību, kādā piemērojami daži noteikumi Padomes Regulā (ES) Nr. 904/2010 par administratīvu sadarbību un krāpšanas apkarošanu pievienotās vērtības nodokļu jomā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2010. gada 7. oktobra Regulu (ES) Nr. 904/2010 par administratīvu sadarbību un krāpšanas apkarošanu pievienotās vērtības nodokļa jomā (1) un jo īpaši tās 47.l panta c) punktu,
         tā kā:

                     (1)

                     Komisijas Īstenošanas regulas (ES) Nr. 79/2012 (2) 7. panta 2. punkta d) apakšpunktā paredzēts, ka Komisija dara pieejamu tīmekļa portālu tām dalībvalstīm, kuras izvēlas cita starpā publicēt nodokļa likmi, ko piemēro telesakaru pakalpojumiem, apraides pakalpojumiem un elektroniski sniegtiem pakalpojumiem un kas minēta Regulas (ES) Nr. 904/2010 47. panta otrajā daļā.

                     (2)

                     Padomes Direktīvas 2006/112/EK (3) XII sadaļas 6. nodaļā paredzētas īpašas shēmas nodokļa maksātājiem, kas sniedz konkrētus pakalpojumus. Minētā nodaļa tika grozīta ar Padomes Direktīvu (ES) 2017/2455 (4), un tās darbības joma tika paplašināta, ietverot pakalpojumus personām, kas nav nodokļa maksātājas, un preču tālpārdošanu.

                     (3)

                     Lai ņemtu vērā Direktīvas 2006/112/EK XII sadaļas 6. nodaļas īpašo shēmu paplašināto darbības jomu, Regula (ES) Nr. 904/2010 tika grozīta ar Regulu (ES) 2017/2454 (5) un tajā tika iekļauts 47.g pants.

                     (4)

                     Tādēļ, lai atspoguļotu šīs izmaiņas Regulā (ES) Nr. 904/2010, būtu jāgroza Īstenošanas regula (ES) Nr. 79/2012.

                     (5)

                     Lai šo regulu varētu piemērot no tās pašas dienas, no kuras piemēro Direktīvas 2006/112/EK XII sadaļas 6. nodaļas grozītos noteikumus un Regulas (ES) Nr. 904/2010 47.g pantu, šī regula būtu jāpiemēro no 2021. gada 1. janvāra.

                     (6)

                     Šajā regulā paredzētie pasākumi ir saskaņā ar Administratīvās sadarbības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulas (ES) Nr. 79/2012 7. panta 2. punkta d) apakšpunktu aizstāj ar šādu:

                        “d)

                        no 2021. gada 1. janvāra – nodokļa likmes, kuras piemēro preču piegādēm un pakalpojumu sniegšanai saskaņā ar īpašajām shēmām, kas paredzētas Direktīvas 2006/112/EK XII sadaļas 6. nodaļā, un kuras minētas Regulas (ES) Nr. 904/2010 47.g panta otrajā daļā.”

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 1. janvāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. janvārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 12.10.2010., 1. lpp.

            (2)  Komisijas 2012. gada 31. janvāra Īstenošanas regula (ES) Nr. 79/2012, ar ko nosaka sīki izstrādātu kārtību, kādā piemērojami daži noteikumi Padomes Regulā (ES) Nr. 904/2010 par administratīvu sadarbību un krāpšanas apkarošanu pievienotās vērtības nodokļu jomā (OV L 29, 1.2.2012., 13. lpp.).

            (3)  Padomes 2006. gada 28. novembra Direktīva 2006/112/EK par kopējo pievienotās vērtības nodokļa sistēmu; OV L 347, 11.12.2006., 1. lpp.

            (4)  Padomes 2017. gada 5. decembra Direktīva (ES) 2017/2455, ar ko groza Direktīvu 2006/112/EK un Direktīvu 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā (OV L 348, 29.12.2017., 7. lpp.).

            (5)  Padomes 2017. gada 5. decembra Regula (ES) 2017/2454, ar ko groza Regulu (ES) Nr. 904/2010 par administratīvu sadarbību un krāpšanas apkarošanu pievienotās vērtības nodokļa jomā (OV L 348, 29.12.2017., 1. lpp.).


title: Komisijas Īstenošanas regula (ES) 2020/43 (2020. gada 17. janvāris), ar ko groza Regulu (ES) Nr. 37/2010, lai vielu ciklesonīds klasificētu pēc maksimāli pieļaujamā atlieku daudzuma (Dokuments attiecas uz EEZ)

text:
                  20.1.2020

                  LV

                  Eiropas Savienības Oficiālais Vēstnesis

                  L 15/5

         KOMISIJAS ĪSTENOŠANAS REGULA (ES) 2020/43
         (2020. gada 17. janvāris),
         ar ko groza Regulu (ES) Nr. 37/2010, lai vielu ciklesonīds klasificētu pēc maksimāli pieļaujamā atlieku daudzuma
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (1), un jo īpaši tās 14. pantu saistībā ar 17. pantu,
         ņemot vērā Eiropas Zāļu aģentūras atzinumu, ko 2019. gada 21. februārī formulējusi Veterināro zāļu komiteja,
         tā kā:

                     (1)

                     Regulas (EK) Nr. 470/2009 17. pants pieprasa tādu farmakoloģiski aktīvo vielu maksimāli pieļaujamo atlieku daudzumu (MRL), kas Savienībā paredzētas lietošanai veterinārajās zālēs produktīvajiem dzīvniekiem vai lopkopībā lietotos biocīdos, noteikt ar regulu.

                     (2)

                     Komisijas Regulas (ES) Nr. 37/2010 (2) pielikuma 1. tabulā dotas farmakoloģiski aktīvās vielas un to klasifikācija pēc MRL dzīvnieku izcelsmes pārtikas produktos.

                     (3)

                     Viela ciklesonīds tabulā nav iekļauta.

                     (4)

                     Eiropas Zāļu aģentūrai (EMA) ir iesniegts pieteikums, kurā lūdz noteikt ciklesonīda MRL zirgiem.

                     (5)

                     EMA, pamatojoties uz atzinumu, ko sniegusi Veterināro zāļu komiteja, ieteica noteikt ciklesonīda MRL zirgu audiem, izņemot dzīvniekus, no kuriem iegūst pienu lietošanai pārtikā.

                     (6)

                     Saskaņā ar Regulas (EK) Nr. 470/2009 5. pantu EMA ir jāizskata iespēja kādai farmakoloģiski aktīvai vielai attiecībā uz kādu konkrētu pārtikas produktu noteiktos MRL izmantot arī citam pārtikas produktam, kas iegūts no tās pašas sugas, vai kādai farmakoloģiski aktīvai vielai attiecībā uz vienu vai vairākām sugām noteiktos MRL izmantot arī citām sugām.

                     (7)

                     EMA uzskatīja, ka patlaban ciklesonīda ekstrapolēšana no zirgiem uz citām produktīvajām sugām nav lietderīga, jo trūkst datu.

                     (8)

                     Tāpēc Regula (ES) Nr. 37/2010 būtu attiecīgi jāgroza.

                     (9)

                     Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Regulas (ES) Nr. 37/2010 pielikumu groza, kā noteikts šīs regulas pielikumā.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 17. janvārī

                  Komisijas vārdā

                  priekšsēdētāja

               Ursula VON DER LEYEN

            (1)  OV L 152, 16.6.2009., 11. lpp.

            (2)  Komisijas 2009. gada 22. decembra Regula (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura dzīvnieku izcelsmes pārtikas produktos (OV L 15, 20.1.2010., 1. lpp.).

            PIELIKUMS
            Regulas (ES) Nr. 37/2010 pielikuma 1. tabulā alfabētiskā secībā iekļauj ierakstu par šādu vielu:

                        Farmakoloģiski aktīvā viela

                        Marķieratliekas

                        Dzīvnieku suga

                        MRL

                        Izmeklējamie audi

                        Citi noteikumi (saskaņā ar Regulas (EK) Nr. 470/2009 14. panta 7. punktu)

                        Terapeitiskā klasifikācija

                        “Ciklesonīds

                        Ciklesonīda un dezizobutiril-ciklesonīda summa, izteikta kā dezizobutiril-ciklesonīds pēc ciklesonīda hidrolīzes līdz dezizobutiril-ciklesonīdam

                           Zirgi

                        0,6 μg/kg
                        4 μg/kg
                        0,6 μg/kg
                        0,6 μg/kg

                        Muskuļi
                        Tauki
                        Aknas
                        Nieres

                        Nelietot dzīvniekiem, no kuriem iegūst pienu, ko paredzēts lietot pārtikā

                        Kortikoīdi/glikokortikoīdi”


title: Komisijas Īstenošanas regula (ES) 2020/42 (2020. gada 17. janvāris), ar ko groza Regulu (ES) Nr. 37/2010, lai vielu bambermicīns klasificētu pēc maksimāli pieļaujamā atlieku daudzuma (Dokuments attiecas uz EEZ)

text:
                  20.1.2020

                  LV

                  Eiropas Savienības Oficiālais Vēstnesis

                  L 15/2

         KOMISIJAS ĪSTENOŠANAS REGULA (ES) 2020/42
         (2020. gada 17. janvāris),
         ar ko groza Regulu (ES) Nr. 37/2010, lai vielu bambermicīns klasificētu pēc maksimāli pieļaujamā atlieku daudzuma
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (1), un jo īpaši tās 14. pantu saistībā ar 17. pantu,
         ņemot vērā Eiropas Zāļu aģentūras atzinumu, ko 2019. gada 16. aprīlī formulējusi Veterināro zāļu komiteja,
         tā kā:

                     (1)

                     Regulas (EK) Nr. 470/2009 17. pants pieprasa tādu farmakoloģiski aktīvo vielu maksimāli pieļaujamo atlieku daudzumu (MRL), kas Savienībā paredzētas lietošanai produktīvo dzīvnieku veterinārajās zālēs vai lopkopībā lietotos biocīdos, noteikt ar regulu.

                     (2)

                     Komisijas Regulas (ES) Nr. 37/2010 (2) pielikuma 1. tabulā dotas farmakoloģiski aktīvās vielas un to klasifikācija pēc MRL dzīvnieku izcelsmes pārtikas produktos.

                     (3)

                     Viela bambermicīns tabulā nav iekļauta.

                     (4)

                     Eiropas Zāļu aģentūrai (EMA) ir iesniegts pieteikums, kurā lūgts noteikt bambermicīna MRL trušu audiem.

                     (5)

                     Pamatojoties uz Veterināro zāļu komitejas atzinumu, EMA ir ieteikusi, ka cilvēka veselības aizsardzības nolūkā noteikt bambermicīna MRL trušiem nav vajadzīgs.

                     (6)

                     Saskaņā ar Regulas (EK) Nr. 470/2009 5. pantu EMA ir jāizskata iespēja kādai farmakoloģiski aktīvai vielai attiecībā uz kādu konkrētu pārtikas produktu noteiktos MRL izmantot arī citam pārtikas produktam, kas iegūts no tās pašas sugas, vai kādai farmakoloģiski aktīvai vielai attiecībā uz vienu vai vairākām sugām noteiktos MRL izmantot arī citām sugām.

                     (7)

                     EMA uzskatīja, ka patlaban attiecībā uz bambermicīnu klasifikācijas “MRL nav vajadzīgs” ekstrapolēšana no trušu audiem uz citu produktīvo sugu audiem nav lietderīga, jo trūkst datu.

                     (8)

                     Tāpēc Regula (ES) Nr. 37/2010 būtu attiecīgi jāgroza.

                     (9)

                     Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Regulas (ES) Nr. 37/2010 pielikumu groza, kā noteikts šīs regulas pielikumā.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 17. janvārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 152, 16.6.2009., 11. lpp.

            (2)  Komisijas 2009. gada 22. decembra Regula (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura dzīvnieku izcelsmes pārtikas produktos (OV L 15, 20.1.2010., 1. lpp.).

            PIELIKUMS
            Regulas (ES) Nr. 37/2010 pielikuma 1. tabulā alfabētiskā secībā iekļauj ierakstu par šādu vielu:

                        Farmakoloģiski aktīvā viela

                        Marķieratliekas

                        Dzīvnieku suga

                        MRL

                        Izmeklējamie audi

                        Citi noteikumi (saskaņā ar Regulas (EK) Nr. 470/2009 14. panta 7. punktu)

                        Terapeitiskā klasifikācija

                        “Bambermicīns

                        NEPIEMĒRO

                        Truši

                           MRL nav vajadzīgs

                        NEPIEMĒRO

                        Tikai iekšķīgai lietošanai

                        Pretinfekcijas līdzeklis / antibiotikas”


title: Komisijas Īstenošanas Regula (ES) 2020/45 (2020. gada 20. janvāris), ar kuru groza Īstenošanas regulu (ES) 2019/1379 attiecībā uz tā antidempinga maksājuma attiecināšanu, kas ar Padomes Regulu (EK) Nr. 71/97 noteikts Ķīnas Tautas Republikas izcelsmes velosipēdu importam, arī uz konkrētu Ķīnas Tautas Republikas izcelsmes velosipēdu daļu importu

text:
                  21.1.2020

                  LV

                  Eiropas Savienības Oficiālais Vēstnesis

                  L 16/7

         KOMISIJAS ĪSTENOŠANAS REGULA (ES) 2020/45
         (2020. gada 20. janvāris),
         ar kuru groza Īstenošanas regulu (ES) 2019/1379 attiecībā uz tā antidempinga maksājuma attiecināšanu, kas ar Padomes Regulu (EK) Nr. 71/97 noteikts Ķīnas Tautas Republikas izcelsmes velosipēdu importam, arī uz konkrētu Ķīnas Tautas Republikas izcelsmes velosipēdu daļu importu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 11. panta 2. punktu,
         tā kā:

                     (1)

                     Padome ar Regulu (EEK) Nr. 2474/93 (2) Ķīnas Tautas Republikas izcelsmes velosipēdu importam uzlika galīgo antidempinga maksājumu.

                     (2)

                     Padomes Regula (EK) Nr. 71/97 (3) pēc pretapiešanas izmeklēšanas attiecināja pasākumus arī uz konkrētu Ķīnas Tautas Republikas izcelsmes velosipēda daļu importu. Pasākumu attiecināšana pēc pretapiešanas izmeklēšanas paliek spēkā tikmēr, kamēr paliek spēkā sākotnējie pasākumi.

                     (3)

                     Pēc termiņbeigu pārskatīšanas, kas veikta, ievērojot Regulas (ES) 2016/1036 11. panta 2. punktu, ar Komisijas Īstenošanas regulu (ES) 2019/1379 (4) pasākumi attiecībā uz Ķīnas Tautas Republikas izcelsmes velosipēdu importu tika pagarināti vēl par pieciem gadiem. Tā kā tajā nav skaidri norādīts, ka pasākumi tiek attiecināti uz konkrētām velosipēdu daļām, būtu jāprecizē, ka pasākumu attiecināšana tiek saglabāta arī attiecībā uz Ķīnas Tautas Republikas izcelsmes velosipēdu daļu importu.

                     (4)

                     Lai precizētu, ka pārskatāmais ražojums minētajā regulā norādītajiem KN kodiem atbilst tikai tās publicēšanas brīdī un ka šīs KN izmaiņas pasākumus neskar, būtu jāgroza Īstenošanas regula (ES) 2019/1379.

                     (5)

                     Tāpēc būtu attiecīgi jāgroza Īstenošanas regula (ES) 2019/1379.

                     (6)

                     Šajā regulā paredzētie pasākumi ir saskaņā ar atzinumu, kuru sniegusi komiteja, kas izveidota ar Regulas (ES) 2016/1036 15. panta 1. punktu,

               IR PIEŅĒMUSI ŠO REGULU.

            1. pants
            Īstenošanas Regulu (ES) 2019/1379 groza šādi:

                        1)

                        preambulas 37. apsvērumu aizstāj ar šādu:

                                    “(37)

                                    Ražojums, uz kuru attiecas šī pārskatīšana, ir divriteņi un citi velosipēdi (ieskaitot kravas trīsriteņus, bet ne vienriteņus), bez motora, uz kuriem patlaban attiecas KN kodi 8712 00 30 un ex 8712 00 70 (Taric kodi 8712007091, 8712007092 un 8712007099) (“pārskatāmais ražojums” jeb “velosipēdi”)”;

                        2)

                        regulas 1. panta 1. punktu aizstāj ar šādu:

                           “1.   Ar šo nosaka galīgo antidempinga maksājumu tādu Ķīnas Tautas Republikas izcelsmes nemotorizētu divriteņu un citu velosipēdu importam (ieskaitot kravas trīsriteņus, bet ne vienriteņus), uz kuriem patlaban attiecas KN kodi 8712 00 30 un ex 8712 00 70 (Taric kodi 8712007091, 8712007092 un 8712007099).”

                        3)

                        regulas 1. pantā iekļauj šādu 4.a punktu:

                           “4.a   Ar šo patur spēkā ar Padomes Regulu (EK) Nr. 71/97 uz konkrētu Ķīnas Tautas Republikas izcelsmes velosipēdu daļu importu attiecināto antidempinga maksājumu, kas noteikts Ķīnas Tautas Republikas izcelsmes velosipēdu importam.
                           Padomes Regulas (EK) Nr. 71/97 2. panta 1. punktā minētais galīgais antidempinga maksājums ir “visiem pārējiem uzņēmumiem” piemērojamais antidempinga maksājums, kas noteikts šīs regulas 1. panta 2. punktā.”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 20. janvārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  Padomes Regula (EEK) Nr. 2474/93 (1993. gada 8. septembris), ar ko uzliek galīgo antidempinga maksājumu par Ķīnas Tautas Republikas izcelsmes velosipēdu importu un veic pagaidu antidempinga maksājuma galīgo iekasēšanu (OV L 228, 9.9.1993., 1. lpp.).

            (3)  Council Regulation (EC) No 71/97 of 10 January 1997 extending the definitive anti-dumping duty imposed by Regulation (EEC) No 2474/93 on bicycles originating in the People’s Republic of China to imports of certain bicycle parts from the People’s Republic of China, and levying the extended duty on such imports registered under Regulation (EC) No 703/96 (OV L 16, 18.1.1997., 55. lpp.).

            (4)  Komisijas Īstenošanas regula (ES) 2019/1379 (2019. gada 28. augusts), ar ko pēc termiņbeigu pārskatīšanas, kas veikta, ievērojot Regulas (ES) 2016/1036 11. panta 2. punktu, nosaka galīgo antidempinga maksājumu Ķīnas Tautas Republikas izcelsmes velosipēdu importam, attiecinot to uz tādu velosipēdu importu, kas nosūtīti no Indonēzijas, Malaizijas, Šrilankas, Tunisijas, Kambodžas, Pakistānas un Filipīnām, neatkarīgi no tā, vai šiem velosipēdiem ir deklarēta šo valstu izcelsme (OV L 225, 29.8.2019., 1. lpp.).


title: Komisijas Īstenošanas Regula (ES) 2020/44 (2020. gada 20. janvāris), ar ko nosaka, ka jāreģistrē konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu imports

text:
                  21.1.2020

                  LV

                  Eiropas Savienības Oficiālais Vēstnesis

                  L 16/1

         KOMISIJAS ĪSTENOŠANAS REGULA (ES) 2020/44
         (2020. gada 20. janvāris),
         ar ko nosaka, ka jāreģistrē konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu imports
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1037 par aizsardzību pret subsidētu importu no valstīm, kas nav Eiropas Savienības dalībvalstis (1) (“pamatregula”), un jo īpaši tās 24. panta 5. punktu,
         pēc dalībvalstu informēšanas,
         tā kā:

                     (1)

                     Pēc tam, kad 2019. gada 1. aprīlī sūdzības iesniedzējs (“sūdzības iesniedzējs”) to ražotāju vārdā, kuri pārstāv vairāk nekā 25 % no stikla šķiedras audumu (“SŠA”) kopējā ražošanas apjoma Savienībā, bija iesniedzis sūdzību, 2019. gada 16. maijā Komisija, publicējot paziņojumu Eiropas Savienības Oficiālajā Vēstnesī (2) (“paziņojums par procedūras sākšanu”), paziņoja, ka sāk antisubsidēšanas procedūru attiecībā uz Ķīnas Tautas Republikas (“ĶTR”) un Ēģiptes izcelsmes austu un/vai sašūtu stikla šķiedras audumu importu.

                     (2)

                     Šo antisubsidēšanas izmeklēšanu Komisija veic paralēli antidempinga izmeklēšanai, kas attiecās uz tiem pašiem ražojumiem un tika sākta 2019. gada 21. februārī (3).

               1.   RAŽOJUMS, UZ KURU ATTIECINĀMA REĢISTRĀCIJA

                     (3)

                     Ražojums, uz kuru attiecināma reģistrācija (“attiecīgais ražojums”), ir austi un/vai sašūti audumi no nepārtrauktas stikla elementāršķiedras grīstēm un/vai pavedieniem, ar vai bez citiem elementiem, izņemot impregnētus vai priekšpiesūcinātus (pre-preg) izstrādājumus un izņemot sieta audumus, kam gan garumā, gan platumā sieta acs izmērs ir lielāks par 1,8 mm un kas sver vairāk nekā 35 g/m2, pašlaik klasificēti ar KN kodiem ex 7019 39 00, ex 7019 40 00, ex 7019 59 00 un ex 7019 90 00 (Taric kodi 7019390080, 7019400080, 7019590080 un 7019900080). Šie KN un Taric kodi ir norādīti vienīgi informācijai (4).

               2.   PIEPRASĪJUMS

                     (4)

                     Sūdzības iesniedzējs 2019. gada 31. jūlijā iesniedza reģistrācijas pieprasījumu saskaņā ar pamatregulas 24. panta 5. punktu. Sūdzības iesniedzējs prasīja noteikt, ka attiecīgā ražojuma imports jāreģistrē, lai vēlāk šim importam no reģistrācijas dienas varētu piemērot pasākumus.

                     (5)

                     Sūdzības iesniedzējs 2019. gada 21. novembrī saskaņā ar pamatregulas 24. panta 5. punktu atkārtoti iesniedza reģistrācijas pieprasījumu ar atjauninātiem importa rādītājiem (“otrais reģistrācijas pieprasījums”).

               3.   REĢISTRĀCIJAS PAMATOJUMS

                     (6)

                     Atbilstoši pamatregulas 24. panta 5. punktam Komisija var uzdot muitas dienestiem veikt importa reģistrācijai vajadzīgos pasākumus, lai šim importam vēlāk varētu piemērot pasākumus no reģistrācijas dienas. Uz attiecīgā ražojuma importu var attiecināt reģistrāciju, ja pirms tam no Savienības ražošanas nozares saņemts pieprasījums ar pietiekamiem pierādījumiem, kas pamato šādu rīcību.

                     (7)

                     Sūdzības iesniedzējs apgalvo, ka reģistrācija ir pamatota, jo attiecīgais ražojums tiek subsidēts un tā imports par zemām cenām rada Savienības ražošanas nozarei būtisku kaitējumu, ko ir grūti labot.

                     (8)

                     Komisija izskatīja pieprasījumu saskaņā ar pamatregulas 16. panta 4. punktu. Attiecībā uz konkrēto subsidēto ražojumu Komisija novērtēja, vai pastāv kritiski apstākļi, kuros tad, ja ražojumu, par ko tiek saņemtas kompensējamas subsīdijas, relatīvi īsā laikposmā importētu lielā apjomā, tiktu radīts kaitējums, ko ir grūti labot, un vai būtu uzskatāms, ka šādam importam varētu noteikt kompensācijas maksājumus ar atpakaļejošu spēku, lai nepieļautu šāda kaitējuma atkārtošanos.

               3.1.   Ražojumi, par kuriem tiek saņemtas kompensējamas subsīdijas

                     (9)

                     Attiecībā uz subsidēšanu Komisijas rīcībā ir pietiekami pierādījumi par to, ka attiecīgā ražojuma imports no ĶTR un Ēģiptes tiek subsidēts. Tiek apgalvots, ka subsīdijas citustarp ir šādas: tieša naudas līdzekļu nodošana pamatregulas 3. panta 1) punkta a) apakšpunkta i) punkta nozīmē; nozīmē, kas lietota pamatregulas 3. panta 1) punkta a) apakšpunkta ii) punktā, valdība atsakās no ieņēmumiem vai neiekasē ieņēmumus; un nozīmē, kas lietota pamatregulas 3. panta 1) punkta a) apakšpunkta iii) punktā, [valdība] piegādā preces vai pakalpojumus par atlīdzību, kas ir mazāka par atbilstīgo.

                     (10)

                     Tiek apgalvots, ka minētie pasākumi ir subsīdijas, jo tie ietver ĶTR un Ēģiptes valdības vai citu reģionālo vai vietējo varas iestāžu (arī valsts iestāžu) finansiālu ieguldījumu un piešķir ieguvumu attiecīgā ražojuma ražotājiem eksportētājiem. Tiek apgalvots, ka subsīdijas ir atkarīgas no eksporta rādītājiem un/vai no iekšzemē ražoto preču izmantošanas pārsvara pār importētām precēm un/vai tiek piešķirtas tikai konkrētām nozarēm un/vai uzņēmumu veidiem, un/vai noteiktām atrašanās vietām, tāpēc tās ir īpašas un kompensējamas.

                     (11)

                     Pierādījumi par subsidēšanu bija pieejami sūdzības publiski pieejamā versijā un sīkāk analizēti ziņojumā par pierādījumu pietiekamību.

                     (12)

                     Tādējādi patlaban ir pieejami pierādījumi, kas varētu norādīt uz to, ka par attiecīgā ražojuma eksportu tiek saņemtas kompensējamas subsīdijas.

               3.2.   Grūti labojams kaitējums

                     (13)

                     Reģistrācijas pieprasījumā ir sniegti pietiekami pierādījumi, ka attiecībā uz attiecīgo ražojumu pastāv kritiski apstākļi, kuros tad, ja ražojumu, par ko tiek saņemtas kompensējamas subsīdijas, relatīvi īsā laikposmā importētu lielā apjomā, tiktu radīts kaitējums, ko ir grūti labot. Turklāt otrajā reģistrācijas pieprasījumā sūdzības iesniedzējs apgalvo, ka Savienības SŠA ražošanas nozare pašlaik ved sarunas par 2020. gada līgumiem ar Savienības pircējiem un ka tūlītēja reģistrācija ir būtiska, lai tā nezaudētu lielu daļu no saviem 2020. gada darījumiem par labu subsidētajiem ražojumiem.

                     (14)

                     Komisijai ir pietiekami pierādījumi, ka ražotāju eksportētāju subsidēšana Savienības ražošanas nozarei rada būtisku kaitējumu, ko ir grūti labot. Šie pierādījumi ir sūdzībā un jaunākajā reģistrācijas pieprasījumā ietvertie detalizēti dati par galvenajiem kaitējuma faktoriem, kuri minēti pamatregulas 8. panta 4. punktā. Pierādījumi par šādiem apstākļiem ietver Savienības ražošanas nozares situācijas strauju pasliktināšanos, kam raksturīga nospiesta peļņas norma, kas laikposmā no 2015. gada līdz 2018. gada 30. septembrim ir samazinājusies uz pusi, kā arī tajā pašā laikposmā par 5 procentpunktiem zaudētā tirgus daļa. Vienlaikus ar šo pasliktināšanos ir palielinājies importa apjoms no ĶTR un Ēģiptes un par 13,5 % ir samazinājusies to vidējā importa cena, kas, kā liecina sūdzības iesniedzēja sniegtā informācija, no 2017. gada 1. oktobra līdz 2018. gada 30. septembrim ir bijusi ievērojami mazāka nekā Savienības ražošanas nozares cenas: par 37 % ĶTR importam un 26 % Ēģiptes importam.

                     (15)

                     Turklāt Komisija vērtēja, vai radīto kaitējumu būs grūti labot. Ņemot vērā, ka nozīmīgāko SŠA lielapjoma lietotāju izmantotie piegādātāju sertifikācijas procesi ir ilgstoši, maz ticams, ka, izvēlējušies Ķīnas vai Ēģiptes piegādātāju, tie īsā vai pat vidējā termiņā atgriezīsies pie Savienības ražotāja. Šādi draudi pavisam zaudēt tirgus daļu vai gūt mazākus ienākumus rada grūti labojamu kaitējumu. Turklāt, kā apgalvots otrajā reģistrācijas pieprasījumā, pastāv acīmredzams risks, ka bez attiecīgas rīcības gadījumā, ja 2020. gadā tiktu noteikti pasākumi, tie ievērojamā mērā kļūdu neefektīvi attiecībā uz 2020. gada pieprasījumu tirgū.

                     (16)

                     Viens ražotājs eksportētājs, viens lietotājs un Ķīnas Vieglās rūpniecības un amatniecības ražojumu importa un eksporta tirdzniecības palāta (“CCCLA”) apgalvo, ka konkrētais imports nevarētu nopietni apdraudēt galīgā maksājuma koriģējošo ietekmi, jo no 2018. gada līdz 2019. gadam importa vidējā cena ir pieaugusi.

                     (17)

                     Tomēr, spriežot pēc Eurostat datiem, koriģētiem atbilstoši (21)–(24) below apsvērumā izklāstītajai metodikai, Komisija konstatēja, ka SŠA vidējā vienības cena no ĶTR un Ēģiptes ir samazinājusies no 1,78 EUR/kg 2015. gadā līdz 1,54 EUR/kg šīs izmeklēšanas periodā (2018. gada 1. janvāris līdz 31. decembris) (“izmeklēšanas periods”). Pēc izmeklēšanas sākšanas laikā no 2019. gada februāra beigām līdz 2019. gada septembrim vienības cena palielinājās līdz 1,57 EUR/kg; tomēr tā vēl aizvien ir zemāka par vidējo vienības cenu 2015., 2016. vai 2017. gadā un ievērojami zemāka par sūdzībā noteikto cenu, kas nerada kaitējumu. Šīs personas nepaskaidro, kādā veidā, ņemot vērā sūdzībā ietvertos pierādījumus, šis vienības cenas pieaugums neliecina, ka konkrētais imports nevarētu nopietni apdraudēt galīgā maksājuma koriģējošo ietekmi. Tāpēc šis apgalvojums tiek noraidīts.

               3.3.   Liela apjoma imports relatīvi īsā laikposmā

                     (18)

                     Lai parādītu, cik liels ir importa apjoms no ĶTR un Ēģiptes un kāda ir vidējās importa cenas dinamika, reģistrācijas pieprasījumā sūdzības iesniedzējs ir izmantojis Eurostat importa statistiku.

                     (19)

                     Viens ražotājs eksportētājs, viens lietotājs un CCCLA apgalvo, ka pieprasījumā nav sniegti pietiekami pierādījumi, kas prasīti pamatregulas 24. panta 5. punktā, jo jaunākie importa dati, kas izmantoti importa pieauguma parādīšanai, ir nepareizi koriģēti un salīdzināti ar iepriekšējo importa statistiku. Bez tam tie apgalvo, ka dati par importu no Ķīnas un Ēģiptes būtu jāanalizē atsevišķi.

                     (20)

                     Komisija norāda, ka reģistrācijas pieprasījumā, pamatojoties uz datiem, kas sūdzības iesniedzējam bija pieejami pieteikuma iesniegšanas laikā, bija ietverti pietiekami pierādījumi, kas pamato šādu rīcību. Komisija norāda arī, ka pamatregulā nav noteikuma, kurā būtu paredzēts, ka gadījumos, kad attiecīgais imports tiek kumulēts saskaņā ar pamatregulas 8. panta 3. punktu, dati no katras valsts jāanalizē atsevišķi. Katrā ziņā Komisija savā analīzē balstījās uz saviem, nevis sūdzības iesniedzēja sniegtajiem datiem, un dati tika analizēti gan par katru valsti atsevišķi, gan kumulatīvi.

                     (21)

                     Komisija konstatēja divus konkrētus jautājumus, kas ietekmē metodiku, kas izmantota statistikas analīzē, kurā tiek noteikts no ĶTR un Ēģiptes importētā SŠA vērtība un apjoms. Pirmais ir saistīts ar KN kodiem, kurus Komisija ņēma vērā. Otrais jautājums attiecas uz Taric kodiem, kurus Komisija, analizējot datus pēc pašreizējās izmeklēšanas sākšanas, ņēma vērā saistībā ar attiecīgajiem KN kodiem.

                     (22)

                     Attiecībā uz klasifikāciju sūdzības iesniedzējs apgalvo, ka lielākā daļa SŠA tiek klasificēti tikai ar KN kodiem 7019 39 00 un 7019 40 00 (“divi attiecīgie KN kodi”), savukārt imports ar KN kodiem 7019 59 00 un 7019 90 00 galvenokārt ietver citus ražojumus, tāpēc tie sūdzībā nav analizēti. Tomēr sūdzības iesniedzējs uzskata, ka daļu importētā SŠA var deklarēt ar minētajiem pēdējiem kodiem, tāpēc uzskata, ka tie ir jāiekļauj, lai aptvertu visu attiecīgā ražojuma importu. Tāpēc Komisija ierosināja lietu, paziņojumā par procedūras sākšanu norādot visus četrus KN kodus, uz kuriem attiecas ražojuma apraksts.

                     (23)

                     Analizējot importu, sūdzības iesniedzējs apgalvo, ka divi attiecīgie KN kodi attiecas arī uz citiem ražojumiem, ne tikai SŠA. Sūdzības iesniedzējs norāda, ka tāpēc neapstrādātie Eurostat dati bija jākoriģē, pamatojoties uz sūdzības iesniedzēja un sūdzību atbalstošo uzņēmumu iegūto tirgus informāciju. Korekcija ĶTR gadījumā bija samērā neliela, un Ēģiptes gadījumā tā nebija vajadzīga. Atbildes, kas saņemtas no ražotājiem eksportētājiem uz atlases veidlapu un anketas jautājumiem, apstiprina sūdzības iesniedzēja aplēses.

                     (24)

                     Ievērojot pamatregulas 24. panta 5.a punktu, Komisija, sākdama procedūru, izveidoja īpašus Taric kodus, kas saistīti ar četriem KN kodiem, kuri attiecas uz stikla šķiedras audumiem (5). Tomēr izmeklēšanā tika konstatēts, ka pēc izmeklēšanas sākšanas SŠA importētāji galvenokārt izmantojuši atlikušos (“visaptverošos”) Taric kodus, kas saistīti ar diviem attiecīgajiem KN kodiem (6), nevis īpašos Taric kodus, kas izveidoti stikla šķiedras audumiem. Šādā situācijā Komisija savā analīzē izmantoja datus, kas paziņoti ar Taric kodiem, kuri izveidoti attiecībā uz SŠA, kā arī “visaptverošos”Taric kodus, kas saistīti ar diviem attiecīgajiem KN kodiem (7).

                     (25)

                     Tā kā 2. apsvērumā minētā paralēla antidempinga izmeklēšana attiecas uz tā paša ražojuma importu no tām pašām valstīm, tad, lai novērtētu importa dinamiku, būtu jāuzskata, ka periods pēc procedūras sākšanas sākas dienā, kad sākta minētā lieta, proti, 2019. gada 21. februārī. Importa apjomiem no attiecīgajām valstīm bija šāda dinamika.

                        Importa apjoms no attiecīgajām valstīm (tonnās)

                                 Valsts

                                 Vidēji mēnesī (IP)

                                 Pēc procedūras sākšanas  (8)

                                 Tas pats laikposms izmeklēšanas periodā  (9)

                                 Vidēji mēnesī (pēc procedūras sākšanas)

                                 Δ
                                 IP pēc procedūras sākšanas (kopā)

                                 Δ
                                 IP pēc procedūras sākšanas (vidēji mēnesī)

                                 ĶTR

                                 2 635

                                 33 334

                                 23 703

                                 3 704

                                 41 %

                                 41 %

                                 Ēģipte

                                 1 249

                                 12 522

                                 11 735

                                 1 391

                                 7 %

                                 11 %

                                 Attiecīgās valstis

                                 3 884

                                 45 856

                                 35 439

                                 5 095

                                 29 %

                                 31 %

                                    Avots: datubāze Surveillance 2.

               3.3.1.   Imports no ĶTR

                     (26)

                     Sūdzības iesniedzējs sūdzībā ir sniedzis pierādījumus, ka laikposmā no 2015. gada 1. janvāra līdz 2018. gada 30. septembrim SŠA no Ķīnas Savienībā importēti lielā apjomā. Sūdzības iesniedzējs apgalvo, ka minētajā laikposmā Ķīnas ražotāju eksportētāju tirgus daļa faktiski bijusi 17,8–23,2 %. Vidējais mēneša importa apjoms no 2019. gada marta līdz novembrim ir par aptuveni 41 % lielāks nekā izmeklēšanas periodā. No 2019. gada marta līdz novembrim Savienībā no Ķīnas importētā SŠA kopējais daudzums par 41 % pārsniedz tajā pašā 2018. gada laikposmā importēto kopējo daudzumu.

               3.3.2.   Imports no Ēģiptes

                     (27)

                     Sūdzības iesniedzējs sūdzībā ir sniedzis pierādījumus, ka laikposmā no 2015. gada 1. janvāra līdz 2018. gada 30. septembrim SŠA no Ēģiptes Savienībā importēti lielā apjomā, importa apjomam palielinoties par vairāk nekā 14 000 % un tirgus daļai no 0 % 2015. gadā palielinoties līdz aptuveni 8 % 2018. gadā. Vidējais mēneša importa apjoms no 2019. gada marta līdz novembrim ir par 11 % lielāks nekā izmeklēšanas periodā. No 2019. gada marta līdz novembrim Savienībā importētā Ēģiptes izcelsmes SŠA kopējais daudzums par 7 % pārsniedz tajā pašā 2018. gada laikposmā importēto kopējo daudzumu.

               3.3.3.   Imports no ĶTR un Ēģiptes kumulatīvi

                     (28)

                     Sūdzības iesniedzējs sūdzībā ir sniedzis pierādījumus, ka laikposmā no 2015. gada 1. janvāra līdz 2018. gada 30. septembrim SŠA no Ķīnas un Ēģiptes importēti lielā apjomā, importa apjomam palielinoties par 33 % un tirgus daļai no 20,7 % 2015. gadā palielinoties līdz 26 % 2018. gadā. Vidējais mēneša importa apjoms no 2019. gada marta līdz novembrim ir par 31 % lielāks nekā izmeklēšanas periodā. No 2019. gada marta līdz novembrim Savienībā importētā ĶTR un Ēģiptes izcelsmes SŠA kopējais daudzums par 29 % pārsniedz tajā pašā 2018. gada laikposmā importēto kopējo daudzumu.

               3.3.4.   Secinājums par importa dinamiku

                     (29)

                     Pamatojoties uz 26. un 27. apsvērumā minētajiem skaitliskajiem rādītājiem, Komisija secina, ka gan kumulatīvi, gan atsevišķi imports no Ēģiptes un ĶTR pieaug lielā apjomā. Šis pieaugums kopā ar abu eksportētājvalstu attiecīgo tirgus daļu visā attiecīgajā periodā atbilst liela apjoma importam relatīvi īsā laikposmā pamatregulas 16. panta 4. punkta nozīmē.

               3.4.   Kaitējuma atkārtošanās izslēgšana

                     (30)

                     Visbeidzot, ņemot vērā 9. līdz 29. apsvērumā izklāstītos apstākļus, Komisija, lai izslēgtu šāda kaitējuma atkārtošanos, atzīst par vajadzīgu, nosakot reģistrāciju, sagatavoties potenciālai pasākumu noteikšanai ar atpakaļejošu spēku. Tirgus apstākļi pēc IP faktiski liek apstiprināt to, ka situācija iekšzemes ražošanas nozarē pasliktinās tāpēc, ka ievērojami pieaudzis subsidēts imports par zemām cenām.

               4.   PROCEDŪRA

                     (31)

                     Tādējādi Komisija secina, ka ir pietiekami pierādījumi, lai saskaņā ar pamatregulas 24. panta 5. punktu noteiktu, ka attiecīgā ražojuma imports ir jāreģistrē.

                     (32)

                     Visas ieinteresētās personas ir aicinātas rakstiski izteikt savu viedokli un sniegt pierādījumus, kas to pamato. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.

               5.   REĢISTRĀCIJA

                     (33)

                     Ievērojot pamatregulas 24. panta 5. punktu, attiecīgā ražojuma imports būtu jāreģistrē, lai nodrošinātu, ka gadījumā, ja izmeklēšanā tiktu gūti konstatējumi, kuru dēļ tiktu noteikti kompensācijas maksājumi, šos maksājumus reģistrētajam importam varētu piemērot ar atpakaļejošu spēku saskaņā ar spēkā esošajiem tiesību aktiem, ja būtu izpildīti vajadzīgie nosacījumi.

                     (34)

                     Šajā izmeklēšanas posmā vēl nav iespējams aplēst subsidēšanas apjomu ĶTR un Ēģiptē. Sūdzībā nav precīzi aplēsts subsidēšanas apjoms, kas parasti būtu jāizmanto par pamatu kompensācijas maksājumu noteikšanai. Sūdzībā ir aplēsts tikai kaitējuma novēršanas līmenis laikposmam no 2017. gada oktobrim līdz 2018. gada septembrim – 87 % ĶTR un 60 % Ēģiptei. Saskaņā ar pamatregulas 15. panta 1. punkta ceturto daļu šī aplēstā saistību summa būtu svarīga tikai tad, ja maksājums, kura pamatā ir kompensējamo subsīdiju apjoms, būtu lielāks, un Komisija skaidri secina, ka šā lielākā maksājuma noteikšana nav Savienības interesēs.

               6.   PERSONAS DATU APSTRĀDE

                     (35)

                     Šajā reģistrācijā iegūtos personas datus apstrādās saskaņā ar Eiropas Parlamenta un Padomes Regulu (EK) Nr. 2018/1725 (10),

               IR PIEŅĒMUSI ŠO REGULU.

            1. pants

               1.   Ar šo, ievērojot Regulas (ES) 2016/1037 24. panta 5. punktu, muitas dienestiem uzdod veikt attiecīgus pasākumus, lai reģistrētu Savienībā importētos Ķīnas Tautas Republikas un Ēģiptes izcelsmes austos un/vai sašūtos audumus no nepārtrauktas stikla elementāršķiedras grīstēm un/vai pavedieniem, ar vai bez citiem elementiem, izņemot impregnētus vai priekšpiesūcinātus (pre-preg) izstrādājumus un izņemot sieta audumus, kam gan garumā, gan platumā sieta acs izmērs ir lielāks par 1,8 mm un kas sver vairāk nekā 35 g/m2, pašlaik klasificētus ar KN kodiem ex 7019 39 00, ex 7019 40 00, ex 7019 59 00 un ex 7019 90 00 (Taric kodi 7019390080, 7019400080, 7019590080 un 7019900080).

               2.   Reģistrāciju beidz, kad pagājuši deviņi mēneši no šīs regulas spēkā stāšanās dienas.

               3.   Visas ieinteresētās personas ir aicinātas 21 dienas laikā no šīs regulas publicēšanas dienas rakstiski paziņot savu viedokli, sniegt pierādījumus, kas to pamato, vai pieprasīt uzklausīšanu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 20. janvārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 176, 30.6.2016., 55. lpp.

            (2)  Paziņojums par antisubsidēšanas procedūras sākšanu attiecībā uz konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importu (OV C 167, 16.5.2019., 11. lpp.).

            (3)  Paziņojums par antidempinga procedūras sākšanu attiecībā uz konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importu (OV C 68, 21.2.2019., 29. lpp.).

            (4)  Paziņojums, ar kuru skaidroti paziņojumi par antidempinga un antisubsidēšanas procedūras sākšanu attiecībā uz konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importu (OV C 314, 18.9.2019., 6. lpp.).

            (5)  Taric kodi 7019390080; 7019400080; 7019590080; 7019900080.

            (6)  Taric kodi 7019390085; 7019400085.

            (7)  Taric kodi, kas importa datiem izmantoti pirms izmeklēšanas sākšanas: 7019390090 un 7019400099; Taric kodi, kas importa datiem izmantoti pēc izmeklēšanas sākšanas: 7019390080, 7019390085, 7019400080 un 7019400085.

            (8)  Pēc antidempinga lietas sākšanas, proti, no 2019. gada marta līdz novembrim.

            (9)  No 2018. gada marta līdz novembrim.

            (10)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).


title: Komisijas Īstenošanas Regula (ES) 2020/94 (2020. gada 22. janvāris), ar ko Īstenošanas regulu (ES) 2015/2078 groza attiecībā uz tarifa kvotām Ukrainas izcelsmes mājputnu gaļai un atkāpjas no minētās īstenošanas regulas attiecībā uz 2020. kvotu gadu

text:
                  23.1.2020

                  LV

                  Eiropas Savienības Oficiālais Vēstnesis

                  L 18/1

         KOMISIJAS ĪSTENOŠANAS REGULA (ES) 2020/94
         (2020. gada 22. janvāris),
         ar ko Īstenošanas regulu (ES) 2015/2078 groza attiecībā uz tarifa kvotām Ukrainas izcelsmes mājputnu gaļai un atkāpjas no minētās īstenošanas regulas attiecībā uz 2020. kvotu gadu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. panta pirmās daļas a) un b) apakšpunktu,
         tā kā:

                     (1)

                     Ar Padomes Lēmumu (ES) 2019/2145 (2) Padome Eiropas Savienības vārdā apstiprināja Nolīgumu vēstuļu apmaiņas veidā starp Eiropas Savienību un Ukrainu, ar ko groza tirdzniecības preferences attiecībā uz mājputnu gaļu un mājputnu gaļas izstrādājumiem, kas paredzētas Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (“nolīgums”).

                     (2)

                     Komisijas Īstenošanas regula (ES) 2015/2078 (3) paredz atvērt un pārvaldīt Savienības importa tarifa kvotas Ukrainas izcelsmes mājputnu gaļai.

                     (3)

                     Saskaņā ar nolīgumu Savienībai par 50 000 tonnām ir jāpalielina tarifa kvota svaigai, dzesinātai vai saldētai mājputnu gaļai un subproduktiem un citai sagatavotai vai konservētai tītaru gaļai un vistu (Gallus domesticus) gaļai attiecībā uz KN kodiem, kuri atbilst kārtas numuram 09.4273 un noteikti Īstenošanas regulā (ES) 2015/2078.

                     (4)

                     Tāpēc ir lietderīgi grozīt Īstenošanas regulu (ES) 2015/2078, lai ņemtu vērā tarifa kvotas daudzumus, kas jādara pieejami saskaņā ar nolīgumu.

                     (5)

                     Nolīgums stāsies spēkā 2020. gada 1. februārī. Mājputnu gaļas produktu tarifa kvotas papildu daudzumi, kas jādara pieejami saskaņā ar nolīgumu, 2020. kvotu gadam jāaprēķina proporcionāli, ņemot vērā nolīguma spēkā stāšanās dienu. No kvotu perioda, kas sākas 2021. gada 1. janvārī, nolīgumā paredzētajiem mājputnu gaļas produktu ikgadējiem daudzumiem vajadzētu būt pieejamiem pilnā apjomā.

                     (6)

                     Mājputnu gaļas produktu kvotas papildu daudzums, kas Ukrainai piešķirts saskaņā ar nolīgumu, būtu jādara pieejams no 2020. gada 1. februāra, kas ir nolīguma spēkā stāšanās diena. Īstenošanas regulas (ES) 2015/2078 2. pantā noteikts, ka Ukrainai piešķirtās mājputnu gaļas produktu kvotas pārvaldība paredz sadalījumu pa ceturkšņiem.

                     (7)

                     Saskaņā ar Īstenošanas regulas (ES) 2015/2078 3. panta 1. punktu importa tiesību pieteikumu iesniegšanas periods ir tā mēneša pirmās septiņas dienas, kas ir pirms katra ceturkšņa. Tādējādi pieteikumu iesniegšanas periods apakšperiodam, kas ilgst no 2020. gada 1. janvāra līdz 31. martam, nolīguma spēkā stāšanās dienā jau būs beidzies. Tāpēc būtu jānoteic, ka 2020. gada februāra pirmās septiņas dienas ir papildperiods importa tiesību pieteikumu iesniegšanai atbilstīgi nolīgumā paredzētajam kvotas papildu daudzumam periodā, kas ilgst no 2020. gada 1. februāra līdz 31. martam.

                     (8)

                     Īstenošanas regulas (ES) 2015/2078 3. panta 3. punktā noteikts, ka, iesniedzot pirmo pieteikumu par attiecīgo kvotu gadu, importa tiesību pieteikumu iesniedzēji pierāda, ka KN kodiem 0207, 0210 99 39, 1602 31, 1602 32 vai 1602 39 21 atbilstošo mājputnu gaļas produktu daudzumu tie importējuši saskaņā ar attiecīgajiem muitas noteikumiem (“references daudzums”), un ka šādam pierādījumam jāattiecas uz 12 mēnešu periodu, kurš beidzas vienu mēnesi pirms pirmā pieteikuma iesniegšanas. Šīs regulas spēkā stāšanās dienā pieteikumu iesniedzēji, kuri 2019. gada decembrī iesniedza importa tiesību pieteikumus par ceturto daļu no sākotnējām 19 200tonnām, kas darīta pieejama 2019. gada decembrī, šādus pierādījumus par agrāk veiktu importu jau būs iesnieguši. Tomēr nolīgumā paredzētais gada daudzums 2020. kvotu gadā ir 65 033 tonnas. Tādējādi var gadīties, ka pierādījumos par agrāk veiktu importu, kurus importa tiesību pieteikumu iesniedzēji iesnieguši 2019. gada decembrī, nav ņemts vērā nolīgumā paredzētais kvotas daudzuma palielinājums. Tāpēc ir lietderīgi tiem pieteikumu iesniedzējiem, kas pierādījumus par agrāk veiktu importu iesnieguši 2019. gada decembrī, atvēlēt papildperiodu, kura laikā iesniegt papildu pierādījumus par agrāk veiktu importu.

                     (9)

                     Īstenošanas regulas (ES) 2015/2078 3. panta 4. punktā noteikts, ka kopējais produktu daudzums, par kuru katrā no minētās īstenošanas regulas 2. pantā minētajiem apakšperiodiem var iesniegt importa tiesību pieteikumu, nepārsniedz 25 % no pieteikuma iesniedzēja references daudzuma. Lai pieteikumu iesniegšanas papildperiodam, kas atvērts ar šo regulu, piemērotu konsekventu satvaru, šāds ierobežojums būtu jāattiecina arī uz papildperiodu importa tiesību pieteikumu iesniegšanai atbilstīgi nolīgumā paredzētajam kvotas papildu daudzumam periodā, kas ilgst no 2020. gada 1. februāra līdz 31. martam.

                     (10)

                     Tāpēc Īstenošanas regula (ES) 2015/2078 būtu attiecīgi jāgroza.

                     (11)

                     Šī regula būtu jāpiemēro no nolīguma spēkā stāšanās dienas. Tāpēc šai regulai būtu jāstājas spēkā steidzamības kārtā.

                     (12)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Grozījums Īstenošanas regulā (ES) 2015/2078
            Īstenošanas regulas (ES) 2015/2078 I pielikumu aizstāj ar šīs regulas pielikuma tekstu.

            2. pants
            Atkāpes no Īstenošanas regulas (ES) 2015/2078 attiecībā uz 2020. kvotu gadu

               1.   Atkāpjoties no Īstenošanas regulas (ES) 2015/2078 2. panta, attiecībā uz kvotu ar kārtas numuru 09.4273, kas noteikta minētās īstenošanas regulas I pielikumā, kurā grozījumi izdarīti ar šīs regulas 1. pantu, periodā no 2020. gada 1. februāra līdz 31. martam dara pieejamu papildu daudzumu 8 333 tonnu apmērā.

               2.   Atkāpjoties no Īstenošanas regulas (ES) 2015/2078 3. panta 1. punkta, attiecībā uz kvotu ar kārtas numuru 09.4273, kas noteikta minētās īstenošanas regulas I pielikumā, kurā grozījumi izdarīti ar šīs regulas 1. pantu, importa tiesību pieteikumus, kas attiecas uz 1. punktā minēto papildu daudzumu, par periodu no 2020. gada 1. februāra līdz 31. martam iesniedz 2020. gada februāra pirmajās septiņas dienās.

               3.   Atkāpjoties no Īstenošanas regulas (ES) 2015/2078 3. panta 3. punkta, pieteikumu iesniedzēji, kuri importa tiesību pieteikumus iesniedza 2019. gada decembrī, var iesniegt papildu pierādījumus par KN kodiem 0207, 0210 99 39, 1602 31, 1602 32 vai 1602 39 21 atbilstošo mājputnu gaļas produktu daudzumu, ko tie importējuši vai kas to vārdā importēts saskaņā ar attiecīgajiem muitas noteikumiem apakšperiodā no 2018. gada 1. novembra līdz 2019. gada 31. oktobrim, ieskaitot. Šādus papildu pierādījumus par agrāk veiktu importu iesniedz 2020. gada februāra pirmajās septiņas dienās.

            3. pants
            2020. gada februārī iesniegti importa tiesību pieteikumi
            Kopējais produktu daudzums, par kuru 2020. gada februārī iesniegts importa tiesību pieteikums saskaņā ar 2. panta 2. punktu, nepārsniedz 25 % no pieteikuma iesniedzēja references daudzuma. Pieteikumu iesniedzējiem, kuri iesnieguši papildu pierādījumus saskaņā ar 2. panta 3. punktu, references daudzumu nosaka, ņemot vērā minētos papildu pierādījumus.

            4. pants
            Stāšanās spēkā un piemērošana
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2020. gada 1. februāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 22. janvāris

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 347, 20.12.2013., 671. lpp.

            (2)  Padomes 2019. gada 5. decembra Lēmums (ES) 2019/2145 par to, lai Savienības vārdā noslēgtu Nolīgumu vēstuļu apmaiņas veidā starp Eiropas Savienību un Ukrainu, ar ko groza tirdzniecības preferences attiecībā uz mājputnu gaļu un mājputnu gaļas izstrādājumiem, kas paredzētas Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (OV L 325, 16.12.2019., 41. lpp.).

            (3)  Komisijas 2015. gada 18. novembra Īstenošanas regula (ES) 2015/2078, ar ko atklāj Savienības importa tarifa kvotas Ukrainas izcelsmes mājputnu gaļai un paredz šo kvotu pārvaldību (OV L 302, 19.11.2015., 63. lpp.).

            PIELIKUMS
            Neatkarīgi no kombinētās nomenklatūras interpretācijas noteikumiem produktu aprakstu formulējumi uzskatāmi vienīgi par orientējošiem, jo šā pielikuma kontekstā preferenču pasākumu piemērojamību nosaka pēc KN koda. Ja ir norādīti KN “ex” kodi, tad preferenču pasākumi jānosaka, izmantojot gan KN kodus, gan attiecīgo aprakstu.

                        Kārtas numurs

                        KN kodi

                        Apraksts

                        Importa periods

                        Daudzums tonnās (neto svars)

                        Piemērojamais nodoklis
                        (EUR/t)

                        09.4273

                        0207 11 30
                        0207 11 90
                        0207 12
                        0207 13 10
                        0207 13 20
                        0207 13 30
                        0207 13 50
                        0207 13 60
                        0207 13 70
                        0207 13 99
                        0207 14 10
                        0207 14 20
                        0207 14 30
                        0207 14 50
                        0207 14 60
                        0207 14 70
                        0207 14 99
                        0207 24
                        0207 25
                        0207 26 10
                        0207 26 20
                        0207 26 30
                        0207 26 50
                        0207 26 60
                        0207 26 70
                        0207 26 80
                        0207 26 99
                        0207 27 10
                        0207 27 20
                        0207 27 30
                        0207 27 50
                        0207 27 60
                        0207 27 70
                        0207 27 80
                        0207 27 99
                        0207 41 30
                        0207 41 80
                        0207 42
                        0207 44 10
                        0207 44 21
                        0207 44 31
                        0207 44 41
                        0207 44 51
                        0207 44 61
                        0207 44 71
                        0207 44 81
                        0207 44 99
                        0207 45 10
                        0207 45 21
                        0207 45 31
                        0207 45 41
                        0207 45 51
                        0207 45 61
                        0207 45 81
                        0207 45 99
                        0207 51 10
                        0207 51 90
                        0207 52 90
                        0207 54 10
                        0207 54 21
                        0207 54 31
                        0207 54 41
                        0207 54 51
                        0207 54 61
                        0207 54 71
                        0207 54 81
                        0207 54 99
                        0207 55 10
                        0207 55 21
                        0207 55 31
                        0207 55 41
                        0207 55 51
                        0207 55 61
                        0207 55 81
                        0207 55 99
                        0207 60 05
                        0207 60 10
                        ex 0207 60 21  (1)

                        0207 60 31
                        0207 60 41
                        0207 60 51
                        0207 60 61
                        0207 60 81
                        0207 60 99
                        0210 99 39
                        1602 31
                        1602 32
                        1602 39 21

                        Svaiga, dzesināta vai saldēta mājputnu gaļa un subprodukti; cita sagatavota vai konservēta tītaru gaļa un vistu (Gallus domesticus) gaļa

                        2020. gads
                        No 2021. gada

                        65 033
                        70 000

                        0

                        09.4274

                        0207 12

                        Saldēta, nesadalīta mājputnu gaļa un subprodukti

                        20 000

                        0

               (1)  (1) Svaigas vai dzesinātas pērļu vistiņu puses vai ceturtdaļas.


title: Komisijas Īstenošanas Regula (ES) 2020/184 (2020. gada 11. februāris), ar ko 308. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
                  11.2.2020

                  LV

                  Eiropas Savienības Oficiālais Vēstnesis

                  LI 38/1

         KOMISIJAS ĪSTENOŠANAS REGULA (ES) 2020/184
         (2020. gada 11. februāris),
         ar ko 308. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 1. punktu,
         tā kā:

                     (1)

                     Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (2)

                     Apvienoto Nāciju Organizācijas Drošības padomes Sankciju komiteja 2020. gada 4. februārī nolēma pievienot vienu ierakstu to personu, grupu un organizāciju sarakstam, uz kurām būtu jāattiecina līdzekļu un saimniecisko resursu iesaldēšana.

                     (3)

                     Tādēļ attiecīgi būtu jāgroza Regulas (EK) Nr. 881/2002 I pielikums.

                     (4)

                     Lai nodrošinātu šajā regulā paredzēto pasākumu efektivitāti, tai būtu jāstājas spēkā nekavējoties,

               IR PIEŅĒMUSI ŠO REGULU.

            1. pants
            Regulas (EK) Nr. 881/2002 I pielikumu groza saskaņā ar šīs regulas pielikumu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 11. februārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 139, 29.5.2002., 9. lpp.

            PIELIKUMS
            Regulas (EK) Nr. 881/2002 I pielikuma sadaļā “Fiziskās personas” pievieno šādu ierakstu:

               “AMADOU KOUFA (Labas kvalitātes segvārdi: a) Amadou Barry; b) Amadou Kouffa; c) Hamadoun Koufa; d) Hamadoun Kouffa; e) Hamadou Koufa; f) Hamadou Kouffa). Dzimšanas datums: Aptuveni 1958. gads. Dzimšanas vieta: Koufa, Mali. Adrese: Mali. Cita informācija: Acu krāsa: brūna. Matu krāsa: tumša. 7.d panta 2. punkta i) apakšpunktā minētais paziņošanas datums: 04.02.2020.”


title: Komisijas Īstenošanas Regula (ES) 2020/186 (2020. gada 7. februāris) par atsevišķu preču klasifikāciju kombinētajā nomenklatūrā

text:
                  12.2.2020

                  LV

                  Eiropas Savienības Oficiālais Vēstnesis

                  L 39/3

         KOMISIJAS ĪSTENOŠANAS REGULA (ES) 2020/186
         (2020. gada 7. februāris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, nepieciešams pieņemt noteikumus par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 7. februārī

                  Komisijas

                  un tās priekšsēdētājas vārdā –

               Nodokļu politikas un muitas savienības ģenerāldirektorāta

                  ģenerāldirektors

                  Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                        Poliakrila elastomēri baltu bloku veidā, kuru aptuvenais izmērs ir 63 × 40 × 15 cm un kuri sastāv no:

                                    —

                                    divu vai trīs veidu akrilāta monomēriem (etilakrilāta un viena vai abiem šiem monomēriem – n-butilakrilāta un 2-metoksietilakrilāta),

                                    —

                                    neliela daudzuma aktīvā centra monomēru, kas satur hloru, epoksīdgrupas vai karboksilgrupas.

                              Šo poliakrila elastomēru joda skaitlis ir mazāks par 4.

                        3906 90 90

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 3906, 3906 90  un 3906 90 90  formulējumu.
                        Joda skaitlis kopā ar aktīvā centra monomēru klātbūtni norāda uz to, ka preces nav iespējams vulkanizēt, izmantojot parastu sēra sistēmu.
                        Preces var tikt vulkanizētas ar bezsēra sistēmām. Īpašus tipus var vulkanizēt ar ziepju/sēra sistēmu, kurā sērs darbojas kā akselerators, nevis vulkanizējošs aģents. Jebkurā sistēmā vulkanizācijas rezultāts ir C-O-C saite.
                        Tāpēc preces neatbilst sintētiskā kaučuka definīcijai, kas ietverta 40. nodaļas 4. piezīmes a) punktā, jo tās nevar vulkanizēt ar sēru.
                        Līdz ar to preces nevar klasificēt 40. nodaļā.
                        Tāpēc preces jāklasificē ar KN kodu 3906 90 90  pie citādiem akrilpolimēriem pirmformās.


title: Padomes Īstenošanas Regula (ES) 2020/189 (2020. gada 12. februāris), ar kuru īsteno 9. pantu Regulā (EK) Nr. 1183/2005, ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku

text:
                  13.2.2020

                  LV

                  Eiropas Savienības Oficiālais Vēstnesis

                  LI 40/1

         PADOMES ĪSTENOŠANAS REGULA (ES) 2020/189
         (2020. gada 12. februāris),
         ar kuru īsteno 9. pantu Regulā (EK) Nr. 1183/2005, ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 1183/2005 (2005. gada 18. jūlijs), ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku (1), un jo īpaši tās 9. pantu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     2005. gada 18. jūlijā Padome pieņēma Regulu (EK) Nr. 1183/2005.

                     (2)

                     2020. gada 6. februārī Apvienoto Nāciju Organizācijas Drošības padomes komiteja, kas izveidota, ievērojot Apvienoto Nāciju Organizācijas Drošības padomes Rezolūciju 1533 (2004), to personu un vienību sarakstam, kurām piemēro ierobežojošus pasākumus, pievienoja vienu personu. Tādēļ minēto personu būtu jāpievieno Regulas (EK) Nr. 1183/2005 I pielikumam.

                     (3)

                     Tādēļ būtu attiecīgi jāgroza Regulas (EK) Nr. 1183/2005 I pielikums,

               IR PIEŅĒMUSI ŠO REGULU.

            1. pants
            Ar šo Regulas (EK) Nr. 1183/2005 I pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 12. februārī

                  Padomes vārdā –

                  Priekšsēdētāja

               A. METELKO-ZGOMBIĆ

            (1)  OV L 193, 23.7.2005., 1. lpp.

            PIELIKUMS
            Regulas (EK) Nr. 1183/2005 I pielikumā ietvertajam sarakstam pievieno šo personu:

               “36. Seka BALUKU (neapstiprinātas ticamības citi vārdi: a) Mzee Kajaju, b) Musa, c) Lumu, d) Lumonde)
               Amats: Apvienoto demokrātisko spēku (Allied Democratic Forces, ADF) virsvadītājs
               Dzimšanas datums: aptuveni 1977. gads
               Valstspiederība: Uganda
               Adrese: pēdējā zināmā atrašanās vieta: Kajuju camp of Medina II, Beni territory, North Kivu, Kongo Demokrātiskā Republika
               Datums, kad iekļauts ANO sarakstā: 2020. gada 6. februāris
               Cita informācija: Baluku jau sen ir ADF loceklis: agrāk viņš bija ADF dibinātāja un komandiera Jamil Mukulu vietnieks un pārņēma vadību pēc FARDC militārās operācijas Sukola I 2014. gadā.

                     Papildu informācija no apraksta par pamatojumu iekļaušanai sarakstā, ko sniegusi Sankciju komiteja:

                  Pamatojums iekļaušanai sarakstā:

                  Seka Baluku sarakstā tika iekļauts 2020. gada 6. februārī, ievērojot Rezolūcijas 2293 (2016) 7. punktu, par iesaistīšanos darbībās, kas apdraud mieru, stabilitāti un drošību KDR, un par šādu darbību atbalstīšanu.

                  Papildu informācija:

               ADF virsvadītājs. Vairākos ziņojumos, ko sagatavojusi Ekspertu grupa KDR jautājumos (S/2015/19, S/2015/797, S/2016/1102, S/2017/672, S/2018/531, S/2019/469, S/2019/974), uzsvērts, ka Seka Baluku ir īstenojis, plānojis un/vai vadījis vairākkārtējus uzbrukumus, nogalināšanas un sakropļošanas, izvarošanas un citu veidu seksuālu vardarbību, civiliedzīvotāju, tostarp bērnu, nolaupīšanu, kā arī uzbrukumus veselības aprūpes iestādēm, konkrēti, Mamove, Beni territory 2019. gada 12. un 24. februārī, kā arī pastāvīgi vervējis un izmantojis bērnus uzbrukumos un piespiedu darbā KDR Beni territory jau vismaz kopš 2015. gada.”


title: Komisijas Īstenošanas regula (ES) 2020/191 (2020. gada 10. februāris) par atsevišķu preču klasifikāciju kombinētajā nomenklatūrā

text:
                  13.2.2020

                  LV

                  Eiropas Savienības Oficiālais Vēstnesis

                  L 40/1

         KOMISIJAS ĪSTENOŠANAS REGULA (ES) 2020/191
         (2020. gada 10. februāris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         Ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 10. februārī

                  Komisijas

                  un tās priekšsēdētāja vārdā –

                  Nodokļu politikas un muitas savienības

                  Ģenerāldirektorāta ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                        Elastīga caurulīte, kura sastāv ārējā slānī no sintētiskā trikotāžas auduma (85 % neilons, 15 % elastāns) un iekšējā slānī no gēlveida oderējuma, kas izgatavots no bezporu plastmasas. Elastīgā caurulīte ir dažādu garumu (no 65 līdz 150 mm) un diametru (no 15 līdz 30 mm).
                        Produktu izmanto, lai jutīgos roku pirkstos, roku pirkstu nagos, kāju pirkstos vai kāju pirkstu nagos mazinātu spiediena un berzes radītās sāpes. Produkta garumu var pielāgot, to sagriežot.
                        Produkts ir sagatavots pārdošanai mazumtirdzniecībā.

                        6307 90 10

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu, 63. nodaļas 1. piezīmi un KN kodu 6307, 6307 90  un 6307 90 10  formulējumu.
                        Klasifikācija pozīcijā 3005 nav iespējama, jo precēm nav vates, marles, pārsēju vai tamlīdzīgu izstrādājumu īpašību, kas sagatavoti formās vai iepakojumos mazumtirdzniecībai medicīnas vajadzībām.
                        Klasificēšana 39. nodaļā pie plastmasām un to izstrādājumiem atbilstīgi minētās nodaļas 2. piezīmes p) punktam nav iespējama, jo preces ir izgatavotas no tekstilmateriāliem, kas minēti pozīcijā 5903 (tekstilmateriāli, kas impregnēti, piesūcināti, pārklāti vai laminēti ar plastmasu).
                        Preces ir pabeigtas un lietošanai gatavas, un tās ir gatavi tekstilizstrādājumi atbilstīgi XI sadaļas 7. piezīmes b) punktam. Lai gan preces sastāv no tekstilmateriāliem, kas minēti pozīcijā 5903 (tekstilmateriāli, kas impregnēti, apvalkoti, pārklāti vai laminēti ar plastmasu), klasifikācija 59. nodaļā atbilstīgi XI sadaļas 8. piezīmes a) punktam nav iespējama, jo 59. nodaļa neattiecas uz gataviem izstrādājumiem tās pašas sadaļas 7. piezīmes nozīmē.
                        Pozīciju 6307 piemēro citiem gataviem izstrādājumiem no jebkura tekstilmateriāla 63. nodaļas 1. piezīmes nozīmē ar nosacījumu, ka tie nav iekļauti citās XI sadaļas pozīcijās. Tā aptver arī izstrādājumus, kurus var pielāgot, tos sagriežot vajadzīgajā garumā, un kas ir gatavi XI sadaļas 7. piezīmes nozīmē (sk. arī Harmonizētās sistēmas skaidrojumu par pozīciju 6307 pirmo un trešo rindkopu).
                        Tāpēc izstrādājums ir klasificējams ar KN kodu 6307 90 10  pie citādiem gataviem tekstilizstrādājumiem.